**Indholdsskabelon:** ’Bliv leder’-feature

**Placering:** Kan placeres flere steder på gruppeweb

**Hvorfor?**

Mange spejdegrupper har brug for flere ledere, men får det ikke skrevet ind på deres hjemmeside. Det kan dog være en god idé at skrive på hjemmesiden, at I mangler ledere og ikke mindst, at det er muligt at springe ventelisten for sit barn over, hvis man melder sig som leder. Dette budskab kan fungere på mange af undersiderne på hjemmesiden og kan også inkluderes i den automatiske mail, der udsendes, når en spejder kommer på venteliste. I kan også skrive det ud på Facebook, eksempelvis på den lokale facebookgruppe for jeres område.

**Hvordan?**

Kopier enten teksten fra indholdsskabelonen herunder for at sprede budskabet, eller skriv jeres egen tekst og brug den, hvor det giver mening på hjemmesiden.

Det kunne f.eks. være:

* Under ’Bliv spejder’-siden
* Under grensiderne, der har venteliste
* Under ’Om gruppen’
* På forsiden som en nyhed
* På en selvstændig side på hjemmesiden

**Indholdsskabelon:**

**‘Bliv leder’-side:**

Er du glad for friluftsliv og at være i naturen? Og er du god til at lave sjove aktiviteter med børn, imens du får jord under neglene? Så kom ned og vær spejderleder hos os i XX!

Vi mangler altid gode ledere, der brænder for at gøre en forskel for børn og unge i vores lokalområde. Vi hører derfor rigtig gerne fra dig, hvis du har mod på at give den gas som leder i gruppen. Når du kontakter os, hjælpes vi ad med at finde den helt rigtige plads til dig i gruppen. Du behøver ikke at have erfaring, kun en nysgerrighed på opgaven, og et gåpåmod som Pippi Langstrømpe: ”Det har jeg aldrig prøvet før, så det kan jeg nok godt!”

Udover en masse timers sjov og læring med seje børn og unge, bliver du også en del af et erfarent lederteam, der står klar til at oplære dig og hjælpe dig med at opbygge din egen spejderlederindentitet. Og selvfølgelig adrikke en kop kaffe og deltage i sjove sparringsmøder undervejs.

Som leder i en gren vil du skulle deltage ved et møde ca. en gang om ugen. Derudover holder vi sammen i lederteamet et møde hvert halve år, hvor vi planlægger, hvad der skal ske på de kommende møder. Derudover kan du forvente en weekendspejdertur ca. hver anden måned.

Vi glæder os rigtig meget til at høre fra dig!

**Meld dig som leder og spring køen over:**

Hvis du ønsker, at dit barn skal springe ventelisten over og blive spejder med det samme, kan du som forælder melde dig som spejderleder i gruppen. Det kræver ingen erfaring at være spejderleder, og vi finder sammen den helt rigtige plads til dig i gruppen. Derudover bliver du leder sammen med nogle erfarne spejderledere, der hjælper dig i gang og lærer dig de nødvendige færdigheder. Det eneste, det kræver at blive spejderleder, er, at du har mulighed for at komme og lave fede aktiviteter med børn på spejdermøderne én gang om ugen – eventuelt samme dag som dit eget barn - og kan tage med på spejdertur en gang i mellem.

Hvis du melder dig som spejderleder, vil dit barn få plads i gruppen med det samme, og du er desuden med til at gøre en forskel for børn og unge i dit lokalområde – for hver ekstra leder i gruppen, har vi mulighed for at inkludere flere børn i fællesskabet.

Vi håber at høre fra dig!